ET Euroopa Liidu Teataja C 101/26

Teadanne Hiina Rahvavabariigist pärit naatriumtsüklamaadi impordi suhtes kohaldatavate dumpinguvastaste meetmete korduvuurimise algatamise kohta vastavalt nõukogu määruse (EÜ) 384/96 artiklile 12

(2005/C 101/11)

Vastavalt nõukogu määruse (EÜ) 384/96 (1) (edaspidi “algmäärus”) artiklile 12 on komisjonile esitatud taotlus uurida kas Hiina Rahvavabariigist pärit naatriumtsüklamaadi impordi suhtes kohaldatavad dumpinguvastased meetmed on avaldanud mõju ekspordihindadele, edasimüügihindadele ja hilisematele edasimüügihindadele ühenduse maades.

1. Läbivaatamistaotlus

Taotluse esitas 14. märtsil 2005 Productos Aditivos S.A (edaspidi “taotleja”), ühenduse ainuke naatriumtsüklamaadi tootja.

2. Toode

Vaatlusalune toode on Hiina Rahvavabariigist ja muudest riikidest pärit naatriumtsüklamaat (edaspidi “vaatlusalune toode”), mis kuulub praegu CN-koodi ex 2929 90 00 alla. CN-kood on esitatud ainult teavitamise eesmärgil.

3. Olemasolevad meetmed

Praegu kohaldatav meede on muuhulgas Hiina Rahvavabariigist pärit naatriumtsüklamaadi impordile nõukogu määrusega (EÜ) nr 435/2004 (2) kehtestatud lõplik dumpinguvastane tollimaks.

4. Korduvuurimise põhjused

Taotleja on esitanud piisavalt tõendeid, mis näitavad, et pärast dumpinguvastaste tollimaksude kehtestamist Hiina Rahvavabariigist pärit naatriumtsüklamaadi impordi suhtes on ekspordihinnad langenud ning edasimüügihindades ja hilisemates müügihindades ühenduse maades ei ole toimunud piisavaid muutusi.

Taotleja on esitanud tõendeid, mis näitavad, et ekspordihinnad ja edasimüügihinnad on langenud pärast meetmete rakendamist, kuigi tooraine hinnad on märkimisväärselt tõusnud ning dumpinguvastane tollimaks kehtestati 2004. aasta algusest.

Lisaks on taotleja uurinud ka teisi tegureid, mis võisid avaldada mõju vaatlusaluse toote ekspordihindadele ühenduse maades, näiteks valuutakursid, tooraine hind jne. Ükski teine tegur eespool nimetatud hindade arengut ei selgita.

5. Menetlus

Pärast nõuandekomiteega konsulteerimist leidis komisjon, et taotluse on esitanud ühenduse tootmisharu ning uurimise algatamiseks on piisavalt tõendeid, ning algatab käesolevaga algmääruse artikli 12 alusel Hiina Rahvavabariigist pärit naatriumtsüklamaadi impordi suhtes kohaldatavate dumpinguvastaste meetmete korduvuurimise, et kontrollida, kas Hiina Rahvavabariigist pärit naatriumtsüklamaadi impordi suhtes kohaldatavad dumpinguvastased meetmed on avaldanud mõju ekspordihindadele, edasimüügihindadele ja hilisematele müügihindadele ühenduse maades

a) Küsimustikud

Uurimise seisukohast vajaliku teabe saamiseks saadab komisjon küsimustikud Hiina Rahvavabariigi eksportijatele/tootjatele, importijatele ja asjaomase ekspordiriigi ametiasutustele.

Igal juhul peaksid kõik huvitatud pooled võtma viivitamata faksi teel komisjoniga ühendust, et saada teada, kas nad on taotluses loetletud, ning vajaduse korral taotlema küsimustikku punkti 6 alapunktis a sätestatud tähtaja jooksul, arvestades seda, et käesoleva teadaande punkti 6 alapunktis b sätestatud tähtaega kohaldatakse kõigi huvitatud poolte suhtes.

b) Teabe kogumine ja poolte ärakuulamine

Kõigil huvitatud pooltel palutakse teha teatavaks oma seisukohad, esitada muu kui küsimustikuga hõlmatud teave ja täiendavad tõendid. Kõnealune teave ja täiendavad dokumendid peavad komisjonini jõudma käesoleva teadaande punkti 6 alapunktis b sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused. Kõnealune taotlus tuleb esitada käesoleva teadaande lõike 6 punktis c sätestatud tähtaja jooksul.

6. Tähtajad

a) Küsimustiku taotlejatele

Kõik huvitatud pooled, kes ei osalenud käesoleva korduvuurimise aluseks olevate meetmete kehtestamisega lõppenud uurimises, peaksid taotlema küsimustikku niipea kui võimalik, kuid hiljemalt 15 päeva pärast käesoleva teadaande avaldamist Euroopa Liidu Teatajas.

b) Endast teatamine, küsimustiku vastuste ja mis tahes muu teabe esitamine

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et algmääruses sätestatud enamiku menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

c) Ärakuulamised

Peale selle võivad kõik huvitatud pooled sama 40-päevase tähtaja jooksul taotleda komisjonilt ärakuulamist.

7. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas küsimustiku vastused ja huvitatud poolte poolt konfidentsiaalsena saadetud kirjavahetus, peavad olema märgistatud sõnaga “Piiratud” (3) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “Tutvumiseks huvitatud isikutele”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Koostööst keeldumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud pool on esitanud ebaõiget või eksitavat infot, jäetakse selline info arvesse võtmata ning võidakse toetuda kasutamiseks kättesaadavatele faktidele. Kui huvitatud pool ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele poolele ebasoodsam, kui see oleks olnud tema koostöö korral.

(1) 16 EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(2) ELT L 72, 11.3.2004, lk 1.

(3) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.